11. schôdza NR SR - 3.deň - B. popoludní
Dátum: 2012-11-29
Poslanec: Sulík, Richard (SaS)
Druh vystúpenia: Vystúpenie v rozprave

Ďakujem pekne za slovo. Vážený pán minister, ctení kolegovia, rád by som teda tiež povedal pár slov k pripravovanému obmedzeniu platieb v hotovosti. Ako prvé by som chcel povedať, že sa plne stotožňujem s tým, čo povedal môj predrečník pán poslanec Hrnčiar. Tento zákon má nejaké svoje nedostatky, ale nerieši podstatu vecí. Predtým, ako dôjdem k tomu, by som ešte chcel spomenúť to pravidlo, ktoré bolo zavedené, že 2 000 eur treba platiť za vznik novej firmy, aby vôbec človek dostal registráciu DPH. No neviem teda, kto tu z prítomných už podnikal alebo začínal podnikať niekedy úplne z nuly, 2 000 eur podvodníka neodradí, ten jednoducho si zaplatí 2 000 eur a robí si to tak ako doteraz. Ale pre nejakého poctivého, nanovo začínajúceho podnikateľa, ktorý, skrátka, možno aj preto, že si nevie nájsť robotu, alebo preto, lebo si povedal, že sa chce postaviť na vlastné nohy, 2 000 eur je suma, ktorá ho môže odradiť. No poďme teraz k tým hotovostným platbám. Najväčší problém pri daňových únikoch je DPH, ale aj veľmi veľký problém je daň z príjmu, keď to porovnáme, výnos dane z príjmu voči HDP, tak sú krajiny, kde to je vyššie. Nie je to dané len percentuálnou sadzbou. Neexistujú žiadne presné čísla pri únikoch DPH, treba si to skúsiť len predstaviť, spraviť nejaký dotazník: „Dobrý deň, prosím vás pekne, priznajte sa, napíšte, kedy ste kde urobili aký podvod, lebo potrebujeme si spraviť štatistiku.“ Čiže existujú len nejaké veľmi hrubé odhady a najmä teda pocity skúseností. Ja teda chápem, že aj ministerstvo financií tu tápe, to je pochopiteľné, a preto sa možno snaží robiť všetky opatrenia naraz, len predtým, ako niektoré opatrenia začnú byť kontraproduktívne alebo jednoducho sa stratíme v príliš veľa opatreniach bolo by dobré sa zamyslieť nad tým, ktoré opatrenie niečo prinesie a neprinesie. O tom, čo by bolo treba robiť, hovoril takisto môj predrečník to, nebudem opakovať, chcel by som len upriamiť pozornosť na myšlienku, kde sa najmä stráca DPH. Stráca sa najmä dvomi spôsobmi. Po prvé, vôbec nedôjde k vystaveniu bločku. To znamená, idem do reštaurácie, niečo mi tam vyúčtujú za obed, zaplatím to, žiaden bloček nedostanem, napr. niekto to načmára na paragón alebo ani len to neurobí. A tento typ hotovostných platieb nepostihuje táto zákonná úprava nijako. A druhý kanál, ktorým uniká DPH, to sú takzvané karuselové obchody. Veľakrát sa robia aj cez hranicu, i keď tu mám podozrenie v tom, čo pán minister spomínal. Je to ten podvod s cukrom. Smiem sa spýtať, to robila jedna firma len s cukrom a druhá firma s obilninami alebo táto jedna či táto jedna robila s rôznymi... Kažimír, Peter, podpredseda vlády a minister financií SR Dve rôzne. Sulík, Richard, poslanec NR SR Boli dve rôzne. Ale tá jedna robila len s cukrom, hej? (Reakcia navrhovateľa.) Aha. Problém totiž s cukrom, tam nebude ani tak DPH ako nezmyselné nastavenie dotácie Európskej únie a kvóty. A tam sa teda desiatky rokov s obľubou robia podvody v celej Európe. Čiže ten cukor nechajme bokom, ale každopádne na DPH unikajú najväčšie sumy cez karuselové obchody. Tie idú všetky cez faktúru, cez biele kone a cez hranice. A každopádne idú cez faktúru. Čiže tieto dva najväčšie druhy únikov, to je to, že vôbec nepríde k vystaveniu bločku alebo že sa robí karuselový obchod cez faktúru. Tieto dva najväčšie druhy daňových únikov nijako táto zákonná úprava nepostihuje. A trochu mi to pripomína, ako keď niekto zastrelí niekoho s nelegálne držanou zbraňou a my ideme sprísňovať podmienky pre legálnu držbu zbrane. Naopak, môže takéto opatrenie úplne zbytočne niekoho postihnúť. Povedzme, niekto chce kúpiť niečo väčšie z ruky do ruky, cez inzerát sa zoznámil s niekým, kto predáva auto, chce kúpiť auto, tí ľudia sa nepoznajú, nie je tam tá dôvera. No tak, samozrejme, toto funguje z rúčky do rúčky a teraz opäť postihneme takýchto ľudí, ktorí budú musieť robiť nejakú notársku zápisnicu alebo nejaké iné formy zábezpeky. Úplne zbytočne komplikujeme ľuďom život, lebo toto opatrenie nevyrieši daňové úniky. To je jednoducho klam, keď si myslíme, že daňové úniky vyriešime tým, že zakážeme bezhotovostné platby nad určitú hranicu. Okrem toho, samozrejme, niektorí ľudia sú podvodníci, majú v sebe tú kriminálnu energiu a robia karuselové obchody. Tak ešte veľa ľudí inklinuje k davovým únikom v závislosti od toho, ako sa k nim správa štát. Toto sme zažili na vlastnej koži v roku 2004. Dovtedy platili vysoké dane pre tých, ktorí tvorili zisky vo firmách. Keď sme znížili daňové sadzby, tak ľudia zrazu začali priznávať zisky a objem všetkých priznaných základov dane sa behom dvoch rokov zdvojnásobil a výnos z dane stúpol o polovicu, o 45 % presne. Teraz sa ide diať presný opak tým, že strana SMER úplne nekoncepčne a bezhlavo zavádza dane, ktoré jednoducho ľudia nebudú platiť, alebo bude ich platiť iba tých pár ľudí, ktorí sa nevedia tomu vyhnúť, a tí všetci, ktorí sa budú vedieť tomu vyhnúť, ich platiť nebudú. Toto spôsobuje daňové úniky, ktoré ani nebudeme vedieť rozoznať ako daňový únik. Stane sa len to, že jednoducho tá pridaná hodnota nevznikne na Slovensku, ale vznikne niekde inde. Uvediem vám jeden príklad. Predstavte si, že niekto obchoduje so zahraničím, či tovar dováža alebo vyváža, to je teraz jedno. Povedzme, sú to lieky. A keď my takémuto človeku príjmy zaťažíme, tak jednoducho takýto dovozca alebo vývozca čohokoľvek si nájde firmu niekde v daňovom raji a bude všetko vyvážať, dovážať cez ňu. Takéto niečo podobné spravili v deväťdesiatych rokoch vtedy ešte VSŽ, už keď patrili Alexandrovi Rezešovi. V podstate celý export do sveta fakturovali na nejakú firmu na Bahamách a tá generovala potom zisk, lebo to fakturovali pomaly za svoje náklady. A tá firma niekde na Bahamách potom predávala tovar so ziskom. Tam zdaňovali zisk. Toto sa asi ani len ako daňový únik nedá nazvať. Ale toto tí ľudia a tie firmy budú robiť, robili to do roku 2004 roku a budú to robiť opäť, jednoducho nebudú na Slovensku priznávať zisky. A, samozrejme, keď sa neprizná zisk, s ním sa neprizná ani v tomto prípade daň z príjmu právnických osôb. Takisto to budú robiť pri DPH, vyfakturujú nejaké minimum, zvyšok pôjde v hotovosti, ale v hotovosti, ktorá nie je na žiadnych papieroch. My ideme zakázať hotovostné platby, ktoré už boli priznané na nejakom bločku alebo na nejakej, povedzme, faktúre zaplatenej v hotovosti. A to raz keď je podchytené na faktúre, to už je sledovateľné. Takto budeme vytláčať tie subjekty a daňovníkov práve do tej oblasti, kde vôbec nebudú vznikať tie papiere, tie podklady na to, na základe čoho sa to dá podchytiť. Nebude sa tak na Slovensku priznávať zisk. A to potom pocíti pán minister financií v tom, že mu jednoducho budú chýbať peniaze v rozpočte. Čo sa týka samotného zákona, no musím to úprimne povedať, už horšie veci prišli z dielne strany SMER, toto zas nie je vec, ktorá tu spácha nejakú dramatickú škodu, oveľa väčšiu škodu napáchajú zdravotné odvody, ale k tomu teda pri tých daniach budem hovoriť. A je dokonca možné, že niektorí kolegovia z nášho klubu aj tento zákon podporia, je to zákon, ktorý nenásobí, nedelí. A čo by som chcel mojím vystúpením povedať, je, aby ste si nerobili, ctení kolegovia, ilúzie, že týmto čokoľvek vyriešite, týmto nevyriešite vôbec nič, akurát sťažíte zopár ľudom život. Ďakujem pekne.